FN anklager regimet og opprørere for overgrep i Syria
Syriske regjeringsstyrker har skutt og drept ubevæpnede kvinner og barn, gjennomført granatangrep mot boligområder og har torturert sårede demonstranter som har ligget på sykehus. Ordrene har kommet «fra høyeste hold» innen regjeringshæren og regjeringen, konkluderer en granskingskommisjon opprettet av FN i en rapport til FNs menneskerettsråd. - Kommisjonen har mottatt troverdige og vedvarende beviser som identifiserer høytstående offiserer og offiserer på mellomnivå som har beordret sine underordnede å skyte mot ubevæpnede demonstranter, drepe soldater som nekter å adlyde slike ordrer, pågripe personer uten grunn, mishandle fanger og gjennomføre tilfeldige angrep mot sivile nabolag med stridsvogner og maskingevær, heter det i rapporten. Granskingskommisjonen, som ledes av brasilianeren Paulo Pinheiro, anklager også de væpnede opprørerne i Syrias frie hær for overgrep mot sivilbefolkningen, blant annet drap og bortføringer. Opprørernes overgrep er «likevel ikke i samme skala» som regimets, slår kommisjonen fast. FN-granskerne mener at de ansvarlige for overgrepene mot menneskeheten i Syria må straffeforfølges, og kommisjonen har utarbeidet navnelister over dem som anklages for å ha gitt ordrene.
Syriske regjeringsstyrker og opprørerne i landet står bak alvorlige overgrep mot sivilbefolkningen, slår FN fast.